Virallinen lehti nro C 020 , 20/01/1997 s. 0396



A4-0284/96 Päätöslauselma komission päätöksestä yhteisön tukikehyksen vahvistamisesta tavoitteen 1 mukaisille Irlannin alueille, eli koko maalle, annattavalle yhteisön rakennetuelle (C4-0037/96) Euroopan parlamentti, joka - ottaa huomioon komission päätöksen yhteisön tukikehyksen vahvistamisesta tavoitteen 1 mukaisille Irlannin alueille, eli koko maalle, annattavalle yhteisön rakennetuelle (C4-0037/96), - ottaa huomioon Irlannin taloudellista ja sosiaalista kehitystä koskevan toisen yhteisön tukikehyksen, - ottaa huomioon Irlannin hallituksen 8. lokakuuta 1993 komissiolle esittämän kansallisen kehityssuunnitelman (1994 - 1999), - ottaa huomioon 7. toukokuuta 1996 pidetyn julkisen kuulemistilaisuuden tulokset, - ottaa huomioon aluepoliittisen valiokunnan mietinnön ja sosiaali- ja työllisyysasiain valiokunnan lausunnon (A4-0284/96), A. katsoo, että Irlannin taloudellista ja sosiaalista kehitystä vaikeuttavat ongelmat, jotka johtuvat: - saaren syrjäisestä sijainnista ja sen alhaisesta väestötiheydestä, - maaseututalouden monimuotoisuuden riittämättömyydestä, - maan riippuvuudesta ulkomaisessa omistuksessa olevista yrityksistä, - kotimaisen teollisuuden heikkoudesta, - ammattikoulutuksen riittämättömästä tasosta, B. katsoo, että Irlannin taloudella on tiettyjä etuja, kuten: - nuori ja aktiivinen väestö, - huomattavat matkailumahdollisuudet, - kurinalaisen ja yhtenäisen kansallisen talouspolitiikan johdonmukainen noudattaminen, C. katsoo, että ensimmäistä tukikehystä jatkavassa toisessa yhteisön tukikehyksessä vahvistetaan Irlannin noudattama politiikka ja se toteuttamat toimet maan taloudellisen ja sosiaalisen kehityksen edistämiseksi, jotta se voisi saavuttaa yhteisön keskitason ja täyttää EMUun osallistumiseen liittyvät ehdot, D. ottaa huomioon tavoitteeseen 1 liittyvän rakennetuen huomattavan aseman Irlannissa vuodesta 1989 lähtien; 1. Panee merkille, että yhteisön tukikehyksen ensimmäisen vaiheen (1989-1993) aikana käytetyt keinot ja noudatettu strategia ovat huomattavalla tavalla edistäneet Irlannin kehitystä, mikä johtuu toiminnan jatkuvuudesta ja noudatetun kansallisen politiikan johdonmukaisuudesta; 2. Toteaa, että tänä aikana: - Irlannin talouskasvu nousi keskimäärin 5 prosenttiin BKT:sta, mikä on EU:n kaikkien jäsenvaltioiden joukossa paras tulos, - työllisyys parani lähes 2 prosentilla vuosittain, - maksutase nousi vuoden 1989 lievästä alijäämästä 8 prosentin ylijäämään BKT:stä vuonna 1995, - valtiontalouden alijäämä on jatkanut laskuaan alle 2 prosenttiin yhdessä julkisen velan pienenemisen kanssa (85 % BKTL:sta vuoden 1995 lopulla); 3. Hyväksyy näin ollen niiden määrärahojen perustellun lisäyksen, jotka on osoitettu yhteisön tukikehyksen toisen vaiheen (1994-1999) toteuttamiseen, sekä toisessa yhteisön tukikehyksessä tälle ajanjaksolle vahvistetut neljä painopistealuetta; 4. Pitää korkean työttömyysprosentin huomioon ottaen tervetulleena sitä, että tukiohjelman painopisteitä muutetaan inhimillisten voimavarojen kehittämisen edistämiseksi, koska EAKR:n avulla syntyvät uudet työllistymismahdollisuudet voidaan täysimääräisesti hyödyntää vain, kun työntekijät ovat tähänastista pätevämpiä; 5. Korostaa kuitenkin, että tämän ajanjakson kuluessa on välttämätöntä toteuttaa kaikki mahdolliset toimet, sekä kansallisella että yhteisön tasolla, työttömyyden ja erityisesti pitkäaikaistyöttömyyden ehkäisemiseksi, joka on todellisuudessa yleisempää kuin mitä tilastot osoittavat, vaikka se onkin ollut laskussa huolimatta siitä, että huomattavia määriä Irlannin kansalaisia palaa ulkomailta kotimaahansa ja että yhä useammat naiset ovat siirtyneet työelämään; 6. Katsoo tämän vuoksi, että vuosien 1994 - 1999 kansallisen kehityssuunnitelman väliarviointia olisi käytettävä tilaisuutena tehdä kaikki mahdolliset muutokset, jotka ovat tarpeen pitkäaikaistyöttömyyden muodostaman ongelman voittamiseksi ja alueellisen talouden perustan lujittamiseksi, minkä on tapahduttava erityisesti paikallista kehitystä koskevan eurooppalaisen strategian ja komission laatimien työllisyysaloitteiden tarjoamien suuntaviivojen mukaisesti; 7. Haluaa vahvistaa integroituja ESR-EAKR-toimia niin, että koulutukseen ja tutkintoihin liittyviä toimia sekä työpaikkojen luomiseen tähtääviä investointeja voidaan yhteensovittaa paremmin ja näin mahdollistaa suuremman synergian saavuttamien; 8. Tukee pyrkimystä vähentää koulun keskeyttävien ja ammatillista koulutusta vailla olevien nuorten määrää, ja koska kahdelle kolmasosalle koulun keskeyttävistä nuorista (5 500 koulutuspaikkaa 14 500 nuorelle) ei ole tarjolla koulutuspaikkaa, pitää tarpeellisena näiden pyrkimysten tehostamista, koska perusteellisen koulutuksen ja ammatillisen peruskoulutuksen puuttuminen lisää huomattavasti vaara joutua pitkäaikaistyöttömäksi; 9. Pyytää myös vahvempaa taloudellista tukea sosiaalisille infrastruktuuritoimenpiteille, mikä avaisi uusia koulutus-, harjoittelu- ja työllistämismahdollisuuksia naisille, erityisesti vähäosaisille naisille; 10. Vaatii, koska naisten osuus oppisopimuskoulutuspaikoista on vain 2 %, ESR:n ja EAKR:n määrärahojen lisäämistä naisten tasavertaisten mahdollisuuksien edistämiseksi; 11. Toivoo, että vuoden 1993 rakennerahastouudistuksen yhteydessä käyttöön otettuja uusia mahdollisuuksia vammaisten tukemiseksi käytetään tehokkaammin hyväksi; 12. Ilmaisee huolensa siitä, että työntekijöiden koulutuksen mukauttamista teolliseen muutokseen koskevien tavoitteen 4 toimien määrä on erittäin vähäinen, 14 % tavoitteiden 3 ja 4 käytettävissä olevista määrärahoista; 13. Katsoo, että Irlannin taloudellisen ja sosiaalisen tulevaisuuden kannalta on välttämätöntä: - kehittää ja monipuolistaa sen maataloussektoria, minkä vuoksi LEADER II -ohjelma on erityisen tärkeä, - taata kalastussektorin ja vesiviljelyn sekä niihin liittyvän teollisuuden kehitysmahdollisuudet nykyaikaistamalla niitä, - luoda uusia mahdollisuuksia monimuotoisen ja korkeatasoisen ympärivuotisen matkailuteollisuuden kehittämiselle ja monimuotoistamiselle, - soveltaa ympäristöä kunnioittavan pitkän tähtäimen kehityksen periaatetta eli kestävää kehitystä; 14. Korostaa, että koska maa on saari, on välttämätöntä jatkaa keskeytyksettä työtä tarvittavien maantie-, rautatie-, satama- ja lentoasemainfrastruktuurien saamiseksi valmiiksi, ja tässä yhteydessä on otettava asianmukaisesti huomioon laivojen ja rautateiden kaltaiset ympäristöystävälliset liikennejärjestelyt sekä sosiaalisesti saatavilla olevat liikennejärjestelyt, kuten kaikki julkisen liikenteen muodot; 15. Toteaa, että yhteisön tukirakenteen toinen vaihe on edistynyt tyydyttävästi, mitä osoittaa se, että 98,9 % maksusitoumusmäärärahoista ja 87,2 % maksumäärärahoista on sidottu, mutta katsoo silti vuosina 1989-1993 saatujen kokemusten valossa, että eri tukitoimien yhteensovittamisen ja kumppanuusperiaatteen kunnioittamisen osalta on vielä parantamisen varaa; 16. Vaatii parempaa kansallisten ja paikallisten ESR-hankkeiden toteuttajien välistä koordinointia; toivoo, että työmarkkinaosapuolet ja kansalaisjärjestöt osallistuisivat tehokkaammin ohjelman toteuttamiseen siten, että ESR-rahoitus voi suoraan hyödyttää kaikkein epäedullisemmassa asemassa olevia ihmisiä Irlannin yhteiskunnassa 17. Kehottaa toimien tehokkaampaan alueelliseen kohdistamiseen Irlannin köyhien ja rikkaiden alueiden lähentämiseksi toisiinsa ja lisäämään erityisesti tukea paikallisille työllistämisaloitteille sekä pienille ja keskisuurille yrityksille; 18. Suhtautuu myönteisesti Irlannin viranomaisten sitoumukseen perustaa kansallinen todistusjärjestelmä ja painottaa, että sekä työnantajien että ammattikoulutuksen tai työttömien parissa työskentelevien järjestöjen on oltava mukana kyseisen järjestelmän perustamisessa sen varmistamiseksi, että mahdollisimman monet työnantajat tunnustavat sen; 19. Katsoo lisäksi, että ulkomaisten sijoitusten suuren määrän huomioon ottaen on myös olennaisen tärkeää vahvistaa Irlannin kotimaisen teollisuuden ja erityisesti pk-yritysten kapasiteettia maan suuremman taloudellisen riippumattomuuden takaamiseksi; 20. Vahvistaa sitoutumisensa Irlannin PEACE-ohjelman toteuttamiseen ja korostaa Irlannin tasavallan ja Pohjois-Irlannin välisen rajat ylittävän yhteistyön tärkeyttä sekä taloudellisella että poliittisella tasolla; 21. Muistuttaa, että EMU ei ole mahdollinen ilman taloudellista ja sosiaalista yhteenkuuluvuutta; pyytää komissiota yhteistyössä kansallisten ja paikallisten viranomaisten kanssa tutkimaan keinoja - lähtien oletuksesta, että koko Irlanti ei enää voi kuulua tavoitteen 1 piiriin - joiden avulla voidaan vuoden 1999 jälkeen varmistaa, että kaikille alueille, jotka vielä tarvitsevat tukea, taataan riittävät voimavarat niiden taloudellisen ja sosiaalisen yhteenkuuluvuuden vahvistamiseksi; 22. Pyytää, että tulevaisuudessa omaksutaan uusi lähestymistapa tavoitteeseen 1 kuuluvien maiden kelpoisuusperusteiden määrittelyyn, sekä katsoo, että työttömyyden olisi oltava yksi perusteista; 23. Kehottaa puhemiestään välittämään tämän päätöslauselman neuvostolle ja komissiolle.